**КОНКУРСНА СЕСИЯ**

**НА ПРОГРАМА „МЛАДЕЖКИ ДЕЙНОСТИ“**

**НА ОБЩИНА ГАБРОВО ЗА 2021 г.**

**I.** **ПРИОРИТЕТИ**

Община Габрово открива новата конкурсна сесия на Програма „Младежки дейности „БЪДИ ПРОМЯНАТА”, като се обръща към поколението Z.

Поколението Z са младите хора, родени през последното десетилетие на XX век и първото десетилетие на XXI век, наричани „децата на хилядолетието“, „дигитално поколение“, „дигитални туземци“, „различните“.

Поколението Z - глобални, социални, технологични и визуални, най-общуващото, образованото и сложно поколение до момента. Младежите на нашето глобално общество създават брандовете, движат социалните медии, определят поп-културата.

„Бъди промяната!“, защото поколението Z е интелигентно и прагматично, дигитално и адаптивно, креативно и предприемчиво, търсещо и откриващо, създаващо бъдещето според своята визия.

Когато младежите Z се ангажират с обществени каузи, то е за да направят света по-добър!

Община Габрово кани поколението Z да предложи своите идеи, които да реализира в Габрово, в предпочитан приоритет:

1. **ZДРАВОСЛОВНИ В ГАБРОВО**

Ще се подкрепят проектни идеи, допринасящи за ограничаване на рисковите за здравето фактори, като агресия и насилие, зависимости, изолация, липса на мотивация за учене и развитие, стрес и др., чрез дейности за информиране, развиване на личностни и социални умения, провокиране на потенциал за творчество и предлагане на алтернативи за свободното време.

1. **ZЕЛЕНИ В ГАБРОВО**

Ще се подкрепят проекти, свързани с факта, че Габрово е носител на престижното отличие на Европейската комисия „Европейски зелен лист“ за 2021 г., които са новаторски и екологични. Иновативни Зелени идеи могат да се развият в някоя от сферите - изменение на климата и енергийна ефективност, градска мобилност; природа и биоразнообразие, чистота на въздуха, отпадъци, кръгова икономика и води.

1. **ZАЕТИ В ГАБРОВО**

Габрово е носител на наградата Европейски предприемачески регион (EER) за 2021 и 2022 година, което е признание за перспективната икономическа визия и амбициозната предприемаческата политика на града.

Проектите в този приоритет следва да надграждат традиционните териториални активи и богатата предприемаческа култура, с новаторски идеи и включващи гражданите предложения, да насърчават младите хора за професионална реализация в местен контекст. Под-приоритети:

* Зелено предприемачество - „устойчиво развитие“ и кръгова икономика; Зелен бизнес – планиране, устойчивост, собствени Зелени проекти; въвеждане на Зелени технологии и др.:
* Младите хора като личен бранд – дейности като обучения/тренинги за изграждане и развитие на личен бранд;
* Младите хора и пазарът на труда – иновативни идеи за развитие на умения за планиране на кариерата; развитие на преносими умения за справяне на работното място; кариерно планиране, според тенденциите на пазара на труда.

**II. СЪДЪРЖАТЕЛЕН ОБХВАТ**

Процедурата се провежда съгласно Правилник за финансиране на проекти по Програма Младежки дейности\*[[1]](#footnote-1), приет с Решение № 89/24.04.2014 г. на Общински съвет – Габрово и Заповед № 781/20.04.2021г. на Кмета на община Габрово.

Основна цел на Програма „Младежки дейности“ на Община Габрово е да подкрепя и стимулира младежката инициативност и лидерство, търсене на оригинални и новаторски подходи, креативност и иновативни решения при реализиране на проекти в сферата на младежките дейности, за развитие на младежкия сектор и в интерес на гражданите на община Габрово.

Целева група по програмата са младежи на възраст от 15 до 29 г., които активно участват в подготовката и изпълнението на дейностите.

Дейностите по финансираните проекти трябва да се реализират на територията на община Габрово до 31.10.2021 г.

Предвид COVID19 пандемията е препоръчително проектите да включват възможност за изпълнение в електронна среда, за самостоятелно проучване, за работа в екип от разстояние, за дистанционно общуване, споделяне и онлайн съвместно реализиране на идеите.

**III. ОЦЕНЯВАНЕ И ФИНАНСИРАНЕ**

Всяко проектно предложение подлежи на оценка от специално сформирана Експертна комисия

Всяко проектно предложение, получило средна стойност при оценката под 60 точки, няма да бъде класирано.

От бюджета на Община Габрово за реализиране на Програма Младежки дейности през 2021 г. са осигурени финансови средства в размер 25 000,00 лв.

Максимална сума за едно проектно предложение - до 5 000,00 лв.

Програмата финансира до 100% от общата стойност на проектно предложение.

Всички условия за финансово подпомагане на одобрените проекти по Програма Младежки дейности, разходването и отчитането на предоставените финансови средства, както и взаимните права и задължения се уреждат с договор между кмета на община Габрово и организацията – изпълнител.

**III. ДОПУСТИМИ КАНДИДАТИ**

По настоящата процедура могат да кандидатстват:

1. Младежки организации, регистрирани при условията на Закона за юридическите лица с нестопанска цел, както и юридически лица с нестопанска цел, с предмет на дейност в сферата на младежките дейности.

2. Юридически лица, създадени по Закона за предучилищното и училищното образование, Закона за висшето образование и Закона за народните читалища.

Всеки кандидат може да представи само едно проектно предложение.

**IV. ПОДАВАНЕ НА ПРОЕКТНИТЕ ПРЕДЛОЖЕНИЯ**

1. Проектните предложения се подават в запечатан плик, съдържащ 1 (един) оригинал на хартиен носител и 1 (едно) копие на електронен носител, съдържащ всички представени документи.

2. Формулярът за кандидатстване се представя във формат Microsoft Word, а бюджетът - във формат Microsoft Excel.

Не се приемат документи, попълнени на ръка**.**

3. Проектните предложения се подават в непрозрачен запечатан плик, надписан по следния начин:

**ДO**

**Община Габрово**

**пл. „Възраждане” №3**

**гр. Габрово 5300**

**ПРОЕКТНО ПРЕДЛОЖЕНИЕ**

…………………………………………………………………………………………………

(*наименование на проекта*)

**ОТНОСНО: УЧАСТИЕ В КОНКУРСНА СЕСИЯ**

**НА ПРОГРАМА „МЛАДЕЖКИ ДЕЙНОСТИ“ ЗА 2021 ГОДИНА**

....................................................................................................................................................

(*наименование на организацията*)

....................................................................................................................................................

(*адрес за кореспонденция*)

....................................................................................................................................................

(*телефон и e-mail*)

4. Проектните предложения се подават в Центъра за информация и услуги на гражданите в Община Габрово **до 16:30 часа на 31.05.2021 г. включително.**

**ДОПЪЛНИТЕЛНА ИНФОРМАЦИЯ**

На 11 май, от 11:00 часа, Община Габрово, кани заинтересованите страни на информационна среща за представяне на условията за кандидатстване и приоритетите за 2021 г. на програма „Младежки дейности“.

Срещата ще бъде достъпна чрез платформата Jitsi Meet на следния интернет адрес:

<https://meet.gabrovo.bg/%D0%9E%D0%98%D0%A6>

За достъп до събитието в платформата не е необходима регистрация или инсталиране на софтуер.

Разяснения по обявената конкурсна сесия на Програма Младежки дейности се предоставят до 26.05.2021г.

Въпросите се задават на email: osnv@gabrovo.bg

Всички въпроси и отговори ще бъдат публикувани на сайта на Община Габрово, в раздел „Младежки дейности“/ Програми и проекти.

1. Правилник за финансиране на проекти по Програма Младежки дейности реферира към изтекли документи. Правилникът ще бъде актуализиран с последващо решение на Общински съвет – Габрово. [↑](#footnote-ref-1)